Kritik fra en patient - der er blevet syg efter at have arbejdet med asbest på Frederikshavn Værft - får Rigshospitalet til at ændre sin behandling af danske patienter med lungehindekræft. Kritikken blev fremført mandag morgen i P4Nordjylland og efterfølgende i Radioavisen og TVAvisen. Og det satte skred i sagerne. Det oplyser DR Nordjylland. Fremover bliver patienterne behandlet med kemoterapimidlet Alimta, som det sker i de fleste andre lande. Det sker efter, at patienten og hans familie har peget på, at Alimta er det eneste dokumenterede og godkendte middel til behandling af lungehindekræft, siger klinikchef Hans van der Maase. - Selv om vi sådan set ikke mener, det er afklaret om den nye kombination med Alimta er bedre, end den kombination vi har brugt her i klinikken, så er det således, at Alimta vil være den fremtidige referencebehandling, og derfor er det naturligt at indføre som en ny standardbehandling, siger han. Det var søgning på Internettet der fik familien til at undre sig over det tilbud Rigshospitalet tilbød.

Referat:
Rigshospitalet ændrer kræftbehandling